กระทรวงแรงงาน มอบของขวัญปีใหม่ 2562 5 สุข แก่ผู้ใช้แรงงาน ลูกจ้าง นายจ้าง และประชาชนทั่วประเทศ
รมว.แรงงาน แถลงข่าวมอบของขวัญปีใหม่ 2562 จากใจกระทรวงแรงงาน รวม 5 สุข แก่ผู้ใช้แรงงาน ลูกจ้าง นายจ้าง และประชาชนทั่วประเทศ

พล.ต.อ.อดุลย์ แสงสิงแก้ว รัฐมนตรีว่าการกระทรวงแรงงาน เป็นประธานแถลงข่าว ของขวัญปีใหม่ 2562 จากกระทรวงแรงงาน เพื่อมอบให้แก่ผู้ใช้แรงงาน ลูกจ้าง นายจ้างและประชาชน โดยมีนายจรินทร์ จักกะพาก ปลัดกระทรวงแรงงานและผู้บริหารระดับสูง ตลอดจนข้าราชการ เจ้าหน้าที่เข้าร่วมงาน ณ บริเวณชั้นล่าง อาคารกระทรวงแรงงาน 
รัฐมนตรีว่าการกระทรวงแรงงาน กล่าวแถลงข่าวว่า ของขวัญปีใหม่ที่กระทรวงแรงงานจะมอบให้ประชาชนทั่วประเทศในปี 2562 ภายใต้แนวคิด “คนไทยสุขสันต์ ของขวัญปีใหม่ 2562 จากใจกระทรวงแรงงาน” จำนวน 5 สุข ประกอบด้วย  
"สุขจิต"ขยายความคุ้มครอง จากเดิมคุ้มครองลูกจ้างในสถานประกอบการจำนวน 10.5 ล้านคน กฎหมายฉบับใหม่ขยายความคุ้มครองไปยังลูกจ้างชั่วคราว พนักงานราชการ ลูกจ้างของสมาคม/มูลนิธิ องค์กรต่างประเทศ รวมกว่า 1 ล้านคน 
"สุขใจ"ช่างประชารัฐในชุมชน โดยเตรียมช่างสาขาต่างๆ อาทิ ช่างไฟฟ้า ช่างประปา ช่างแอร์ ช่างซ่อมรถยนต์/รถจักรยานยนต์ ช่างปูกระเบื้องจำนวนกว่า 14,000 คน เพื่อให้บริการประชาชนกว่า 81,000 ชุมชน อัตราค่าบริการในราคาย่อมเยา 
"สุขสบาย" รักษาได้ทุกโรงพยาบาล สำหรับผู้ประกันตนมาตรา 33 ที่มีนายจ้างและมาตรา 39 ที่เคยมีนายจ้างแต่ลาออกและกลับมาสมัครใหม่ รวมกว่า 13 ล้านคน หากเจ็บป่วยฉุกเฉิน วิกฤต สามารถใช้สิทธิรักษาได้ทุกโรงพยาบาลรัฐและเอกชนทั่วประเทศ โดยใช้บัตรประชาชนเพียงใบเดียว ภายใน 72 ชั่วโมงแรก และส่งเสริมบริการตรวจสุขภาพประจำปีในสถานประกอบการทั่วประเทศ "สุขล้น"คนไทยมีงานทำ โดยเตรียมตำแหน่งงานว่าง 95,000 อัตรา แบ่งเป็นในประเทศกว่า 50,000 อัตรา ต่างประเทศกว่า 45,000 อัตรา เพิ่มช่องทางการเข้าถึงตำแหน่งงานว่างผ่านตู้งาน (Job Box) 500 ตู้ และแอปพลิเคชัน 
"สุขหรรษา" ส่งเสริมการพัฒนาทักษะออนไลน์ โดยเรียนรู้ผ่าน You Tube กว่า 174 เรื่อง และสมัครอบรมพัฒนาทักษะ 4.0 กว่า 286 หลักสูตร โดยสามารถสอบถามข้อมูลเพิ่มเติมได้ที่ สายด่วน 1506 ตลอด 24 ชั่วโมง

ทั้งนี้ ภายในงานแถลงข่าว ยังมีบริการตรวจสุขภาพจากในเครือข่ายประกันสังคม เพื่อให้บริการตรวจสุขภาพ โดยมีรถเอ็กซเรย์ เครื่องมืออุปกรณ์ในการตรวจ ห้องปฏิบัติการ รถโมบายเอ็กซเรย์ โดยให้บริการตรวจสุขภาพ ตั้งแต่การซักประวัติตรวจสุขภาพทั่วไป ตรวจสายตา คัดกรองการได้ยิน ตรวจสุขภาพช่องปาก ตรวจทางห้องปฏิบัติการ ได้แก่ น้ำตาลในเลือด เอ็กซเรย์ทรวงอกโดยรถโมบายเคลื่อนที่ ตรวจมะเร็งปากมดลูก คัดกรองมะเร็งเต้านม พบแพทย์ รับฟังผลและให้คำแนะนำเบื้องต้น เป็นต้น